Ján Slávik (evanjelický kňaz)

ThDr. Ján Slávik (* 4. december 1855, Dačov Lom – † 8. február 1934, Banská Bystrica) bol slovenský evanjelický kňaz, cirkevný historik, cirkevný hodnostár, osvetový pracovník a publicista.

Rodina 
 otec Michal Slávik
 matka Barbora, rodená Horváthová
 manželka Izabela Božena, rodená Maróthy (1865 - 1941)
 syn Ján Slávik (1886 - 1953) 
 syn Juraj Slávik (1890 - 1969)

Životopis 
Základné vzdelanie získal v Dačovom Lome. Študoval na gymnáziu vo Veľkej Revúcej (1874). Teológiu študoval vo Viedni, Erlangene. 27. marca 1878 bol vysvätený za kňaza v Békešskej Čabe. Pôsobil ako kaplán v Sennom, Hornej Lehote (u básnika Sama Chalupku). Od roku 1882 pôsobil ako farár v Dobrej Nive. V roku 1922 sa stal seniorom Zvolenského seniorátu. V roku 1925 získal na Karlovej univerzite v Prahe doktorát teológie.  Od roku 1926 žil na dôchodku v Banskej Bystrici. 

Účastník slovenských narodoobranných snáh. Bol členom a funkcionár SNS, člen Slovenskej národnej rady. 30. októbra 1918 sa zúčastnil zhromaždenia v Martine, kde podpísal Martinskú deklaráciu. Bol zakladateľom Slovenského múzea, členom Výboru MS. 

Zostavil zbierku modlitieb pre mládež, konfirmačnú príručku. Bol činný v oblasti cirkevnej historiografie. Venoval sa i dejinám umenia a ochrane kultúrnohistorických pamiatok. Výrazne sa zúčastňoval na pedagogickej a osvetovej činnosti. Prednášal o racionálnom hospodárení a ovocinárstve. Bol autor článkov o hospodárstve, histórii a kultúre slovenského národa.

Dielo 
 Dejiny dobronivskej evanjelickej cirkvi a niektoré dávnejšie deje kráľovského mestečka Dobronivej a okolia (Ružomberok, 1898)
 Príprava na komfirmáciu (Liptovský Mikuláš, 1903)
 Niečo z dávnych časov novohradského seniorátu (Modra, 1909)
 Abecedár pre prvú triedu evanjelický a. v. škôl (Myjava, 1913)
 Dejiny zvolenského ev. a. v. bratstva a seniorátu (Banská Štiavnica, 1921)

Dielo v elektronickej podobe 
 Dejiny Zvolenského evanjelického a.v. bratstva a seniorátu. Banská Štiavnica: Vdova a syn A.Joergesa, 1921. 898 s. - dostupné v Digitálnej knižnici UKB
 Niečo z dávnych časov novohradského seniorátu. Modra: Šimon Roháček, 1908. 26 s. - dostupné v Digitálnej knižnici UKB

Literatúra 
 Slovenský biografický slovník
 Pavol Uhorskai, Eva Tkáčiková a kol.: Evanjelici v dejinách slovenskej kultúry (Liptovský Mikuláš, 2005) ISBN 8071402605

Externé odkazy 
 Záznam o narodení a krste v matrike záznam číslo 23
 

Slovenskí evanjelickí kňazi
Cirkevní historici
Signatári Martinskej deklarácie
Osobnosti z Dačovho Lomu
Cirkevní hodnostári
Slovenskí publicisti